Regionsudvalgets resolution om »Transmissionsrettigheder ved større sportsbegivenheder« (97/C 379/16)

REGIONSUDVALGET har -

under henvisning til

- sin beslutning af 11. juni 1997 om i henhold til EF-traktatens artikel 198 C, stk. 4, at udarbejde en resolution om ovenstående emne og at pålægge Arbejdsgruppe 7 »Ungdom og Sport« at forberede denne,

- udkast til resolution (CdR 183/97 rev.) vedtaget af Arbejdsgruppe 7 den 11. juli 1997 (ordførere: Bolger og Bellotti),

- Rådets direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv-radiospredningsvirksomhed (fjernsyn uden grænser) (),

- Europa-Parlamentets og Rådets direktiv 97/36/EF om ændring af Rådets direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv-radiospredningsvirksomhed (),

- Kommissionens meddelelse på kommissionsmedlem Marcelino Oreja's initiativ om eneret til tv-transmission af større sportsbegivenheder (),

- Europa-Parlamentets beslutning om tv-transmission af sportsbegivenheder (EP nr. B4-0326/96) vedtaget den 22. maj 1996,

- Europa-Parlamentets betænkning og beslutning om de offentlige tv-tjenesters rolle i multimediesamfundet (EP nr. A4-0243/96, pkt. 21 og 22) vedtaget den 19. september 1996,

- Europa-Parlamentets betænkning om EU's rolle på sportsområdet vedtaget den 13. juni 1997 (nr. A4-0197/97),

- resultaterne af debatten på Sjette Europæiske Sportsforum arrangeret af Kommissionen den 16.-17. december 1996 i Bruxelles,

og ud fra følgende betragtninger:

Europas borgere har en umistelig ret til adgang til kulturbegivenheder og til at bekræfte og give udtryk for deres nationale eller regionale kulturelle identitet;

spørgsmålet om offentlig adgang til transmissioner af større sportsbegivenheder har vidtrækkende kulturelle, økonomiske og kommercielle konsekvenser;

Rådets direktiv 89/552/EØF (fjernsyn uden grænser), der bygger på EF-traktatens artikel 57, stk. 2, og artikel 66, har til formål at tilvejebringe en retlig ramme, der kan bidrage til at sikre fri udveksling af tv-tjenesteydelser inden for EU indtil og efter århundredets udgang;

da tv er en vigtig informationskilde for Europas borgere, kan eneret til tv-transmission i kodet form krænke offentlighedens ret til adgang til information i et eller flere lande, der dækkes af det selskab, der har eneretten;

både af hensyn til offentlighedens interesse og for at give tv-sektoren i EU mulighed for at udvikle sig er det vigtigt at skabe balance mellem på den ene side borgernes ret til adgang til begivenheder af national betydning og på den anden side »pay-per-view«-kanalernes ret til at søge at vinde markedsandele;

den følelse af fællesskab og identifikation med hjemstavnen, der optræder i forbindelse med nationale og regionale sportsbegivenheder, spiller en stor rolle for diversitetsbegrebet, som EU i disse år gør meget for at fremhæve;

sports- og kulturbegivenheder fremmer den personlige udvikling, er med til at slå bro over regionale og nationale kløfter og medvirker til at nedbryde sociale skel;

før der kan siges at foreligge »begivenheder af stor betydning« for samfundet, skal visse kriterier være opfyldt; der skal være tale om ganske særlige begivenheder, som er af interesse for publikum i EU, i en given medlemsstat eller i en betydelig del af en medlemsstat, og er organiseret på forhånd af en arrangør, der er lovligt bemyndiget til at sælge rettighederne til den pågældende begivenhed;

både mængden og kvaliteten af sportsudsendelserne i tv er steget væsentligt i de seneste år efter indførelsen af betalingskanaler, som distribueres via kabel eller satellit;

nationale sportsbegivenheder har fået stor kommerciel værdi, og »pay-per-view«-kanaler, der har sikret sig eneret til mange store sportsbegivenheder, har mulighed for at opnå enorme fortjenester;

sport er ikke omtalt i traktaten, men det må erkendes, at de økonomiske aktiviteter i forbindelse med professionel sport ikke bør være undtaget fra EF-lovgivningens bestemmelser;

Regionsudvalget bør udtale sig om dette spørgsmål på grund af de regionale, kulturelle, økonomiske og sociale aspekter, der indgår i det -

på den 19. plenarforsamling den 17.-18. september 1997 (mødet den 17. september) enstemmigt vedtaget følgende resolution.

Regionsudvalget

1. Opfordrer medlemsstaterne til at beskytte de europæiske borgeres umistelige ret til adgang til kulturbegivenheder og til at bekræfte og give udtryk for deres regionale og nationale kulturelle identitet gennem sporten.

2. Henviser til Den Europæiske Menneskerettighedskonventions artikel 10, som hjemler offentligheden fri adgang til information, og til den betydning, det har for borgerne at have adgang til at se sportsbegivenheder.

3. Henstiller, at alle foranstaltninger, der træffes for at beskytte offentlighedens adgang til store sportsbegivenheder, er forenelige med EF-retten, rimelige og ikke-diskriminerende. Frivillige aftaler mellem parterne bør være den foretrukne løsning.

4. Opfordrer medlemsstaterne til at opstille en liste over særlige sportsbegivenheder, der skal udsendes direkte på »free-to-air«-tv. Listen bør opstilles rettidigt og effektivt på en entydig og gennemsigtig måde i overensstemmelse med fællesskabsbestemmelserne.

Forinden bør man høre en række eksperter, herunder repræsentanter for regionale, nationale og internationale sportsorganisationer, for tv-selskaber af »free-to-air«- og »pay-per-view«-typen og for medlemsstaternes sports- og kulturministerier. Desuden skal man sikre, at der iværksættes passende sanktioner for overtrædelser af de nationale bestemmelser.

5. Foreslår, at medlemsstaterne sørger for regelmæssig revision af listerne over begivenheder af stor betydning for samfundet, så der bliver mulighed for løbende at tilføje eller fjerne begivenheder.

6. Opfordrer medlemsstaterne til at tage hensyn til særlige regionale interesser, når de udpeger de begivenheder, der tillægges stor betydning for samfundet, for således at hylde principperne om diversitet og mangfoldighed. En sådan fremgangsmåde er fuldt forenelig med subsidiaritetsprincippet, eftersom medlemsstaterne bevarer kompetencen til at bestemme, hvilke begivenheder der er af betydning for deres befolkning.

7. Opfordrer medlemsstaterne til at være mindst muligt restriktive, når de træffer foranstaltninger til beskyttelse af fri adgang til begivenheder af stor betydning.

8. Opfordrer medlemsstaterne til at sørge for, at der sikres liberale sekundære distributionsrettigheder på international basis, i tilfælde hvor der er truffet aftale om første- eller eneret til en sportsbegivenhed.

9. Opfordrer medlemsstaterne til at overveje at vedtage love, der pålægger betalingskanaler at bidrage til sportens udvikling på linje med andre tv-selskaber.

10. Opfordrer medlemsstaterne til at overveje juridiske og tekniske foranstaltninger, som gør det muligt for tv-selskaber, der modtager licenspenge eller transmitterer på offentlig licens, at transmittere sportsbegivenheder i ukodet form - også hvor der ikke er tale om eneret - i begrænsede områder inden for en region eller et lokalområde, hvis det generelt er i de berørte borgeres interesse.

11. Opfordrer Kommissionen til hvert år at kontrollere de distributionsaftaler, der indgås mellem tv-selskaberne, sportsorganisationerne og medlemsstaterne, for at forhindre, at der opstår karteller, og sikre, at EF-lovgivningen ikke overtrædes.

12. Opfordrer Kommissionen til at offentliggøre retningslinjer for anvendelsen af artikel 3 a, stk. 2 i »fjernsyn uden grænser«-direktivet, specielt vedrørende de kriterier, den vil anvende i forbindelse med kontrollen af, at medlemsstaternes foranstaltninger er forenelige med EF-retten; sådanne retningslinjer vil betyde, at såvel medlemsstaterne som arrangører af sportsbegivenheder og tv-selskaber ved, hvad de har at holde sig til.

13. Anerkender Kommissionens ihærdige bestræbelser for at tilvejebringe afbalancerede regler, der dels beskytter borgernes ret til information, dels liberaliserer distributionsrettighederne inden for den europæiske tv-sektor.

Bruxelles, den 17. september 1997.

Pasqual MARAGALL i MIRA

Formand for Regionsudvalget

() EFT L 298 af 17. 10. 1989, s. 23.

() EFT L 202 af 30. 7. 1997, s. 60.

() SEK(97) 174/9.